Марко Ганчев
Няма хартия

chitanka.info

Няма хартия, няма хартия.

Върху поетите тия

думи надвисват като угроза.

Досега никоя проза

не е угнетявала нашия брат

както тая, че в целия свят

не достигала целулоза.

Но и поетите вече не са наивни

същества —

знаят, че правят от нея взривни

вещества.

Затова не достига ни, затова.

Средновековието гореше на клади

хартиени еретични грамади,

а времето ново

изгаря хартията

в състояние още сурово —

преди да напишеме

върху нея еретичното слово.

Няма хартия, няма хартия.

За поетите нова беда.

Тъжен смисъл добиват ония

поетови думи незабравими:

„Върху небето пиша твоето име,

Свобода!“.

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.